SKRIFTLIG FORESPØRGSEL E-1978/02

af Olivier Dupuis (NI) til Kommissionen

(8. juli 2002)

Om: Gregory Pasko-sagen

Den 25. juni 2002 skal Den Russiske Føderations Højesteret endelig behandle Gregory Paskos appel over dommen på fire års fængsel for spionage, besiddelse af påstået hemmelige oplysninger og hensigt om efterfølgende at offentliggøre dem. Siden den 25. december 2001 har Gregory Pasko været isolationsfængslet. Den russiske Højesteret kan beslutte enten at frikende Gregory Pasko ved at erkende mangelen på retsgrundlag for anklagerne mod ham og ulovligheden af de politiprocedurer og retlige procedurer, der er blevet anvendt mod ham, eller at bekræfte den tidligere dom og forlænge fængslingsdommen, eller, hvilket forekommer sandsynligt, at annullere dommen og henvise sagen til den russiske stillehavsflådes militærdomstol og således beslutte yderligere at forlænge de forfølgelser og den chikane, som Gregory Pasko har været offer for siden 1997.

Hvilke skridt har Kommissionen truffet for at sikre en hurtig løsning på Gregory Pasko-sagen i overensstemmelse med retsstatsprincipperne og de internationale konventioner vedrørende menneskerettigheder og de grundlæggende frihedsrettigheder, som Den Russiske Føderation har ratificeret? Hvilke politiske, diplomatiske og andre initiativer agter Kommissionen at tage, hvis den russiske Højesteret skulle bekræfte dommen over Gregory Pasko og dermed på ny demonstrere, at det russiske retssystem er underlagt de politiske og militære myndigheder? Finder Kommissionen ikke også på baggrund af den endeløse forfølgelse, som Gregory Pasko er genstand for, at finansieringen af programmer for miljøbeskyttelse eller genopretning af miljøødelæggelser i Rusland obligatorisk bør være knyttet til en effektiv frihed for russiske statsborgere, uanset om de er journalister eller ej, til at foretage undersøgelser og offentliggøre resultaterne af disse undersøgelser?

Samlet svarafgivet på Kommissionens vegne af Christopher Pattenpå skriftlige forespørgsler E-1929/02 og E-1978/02

(30. juli 2002)

Kommissionen deler bekymringen over Gregory Paskos situation. Hans domfældelse har fundet sted, uden at de grundlæggende forudsætninger for uafhængighed og retfærdig rettergang er iagttaget, f.eks. offentlighed. Kommissionen håber, at de kompetente russiske myndigheder finder en hurtig løsning på Gregory Paskos beklagelige personlige situation.

Bortset fra Gregory Paskos uheldige personlige situation er denne sag også beklagelig, eftersom den er et led i en udvikling mod ringere pressefrihed i Rusland. Militærdomstolens afgørelse i højesteret den 25. juni 2002 om afvisning af Gregory Paskos appel faldt sammen med en række andre domstolsafgørelser, som har vakt bekymring blandt menneskerettighedsaktivister i Rusland såvel som på internationalt plan. I denne forbindelse skal det bemærkes, at den fælles erklæring på topmødet den 29. maj bekræfter vort fælles mål om at øge respekten i samfundet for de demokratiske principper og menneskerettighederne. Forsvaret for ytringsfriheden er grundlæggende i denne sammenhæng.

EU har rejst den særlige sag vedrørende Gregory Pasko over for de russiske myndigheder. Kommissionen er parat til at tage yderligere diplomatiske skridt, hvis udviklingen kræver det.

Mere generelt vil EU fortsat rejse spørgsmålet om ytringsfriheden og den redaktionelle frihed i den politiske dialog med Rusland, navnlig nødvendigheden af at stå vagt om de vigtige fremskridt, der er gjort med hensyn til ytringsfriheden siden 1991. Dette er et vigtigt element i vore bestræbelser på at bygge et strategisk partnerskab baseret på fælles grundværdier mellem EU og Rusland.